CELEX: 32019D1989
Language: sk
Date: 2019-11-28 00:00:00
Title: Rozhodnutie Európskej Rady (EÚ) 2019/1989 z 28. novembra 2019, ktorým sa vymenúva Európska komisia

29.11.2019   
               
               
                  SK
               
               
                  Úradný vestník Európskej únie
               
               
                  L 308/100
               
            
         ROZHODNUTIE EURÓPSKEJ RADY (EÚ) 2019/1989
         z 28. novembra 2019,
         ktorým sa vymenúva Európska komisia
         EURÓPSKA RADA,
         so zreteľom na Zmluvu o Európskej únii, a najmä na jej článok 17 ods. 3 a článok 17 ods. 7 tretí pododsek,
         keďže:
         
                     (1)
                  
                  
                     Funkčné obdobie Komisie vymenovanej rozhodnutím Európskej rady 2014/749/EÚ (1) sa skončilo 31. októbra 2019.
                  
               
                     (2)
                  
                  
                     Európska rada v súlade s článkom 17 ods. 5 Zmluvy o Európskej únii (Zmluva o EÚ) prijala rozhodnutie 2013/272/EÚ (2) o počte členov Európskej komisie.
                  
               
                     (3)
                  
                  
                     Na obdobie do 31. októbra 2024 by sa mala vymenovať nová Komisia zložená z jedného štátneho príslušníka za každý členský štát vrátane jej predsedu a vysokého predstaviteľa Únie pre zahraničné veci a bezpečnostnú politiku.
                  
               
                     (4)
                  
                  
                     Európska rada nominovala pani Ursulu VON DER LEYENOVÚ za osobu navrhnutú Európskemu parlamentu ako predsedníčku Komisie a Európsky parlament ju za predsedníčku Komisie zvolil na svojom plenárnom zasadnutí 16. júla 2019.
                  
               
                     (5)
                  
                  
                     Európska rada so súhlasom zvolenej predsedníčky Komisie rozhodnutím (EÚ) 2019/1330 (3) vymenovala pána Josepa BORRELLA FONTELLESA za vysokého predstaviteľa Únie pre zahraničné veci a bezpečnostnú politiku na obdobie od konca súčasného funkčného obdobia Komisie do 31. októbra 2024.
                  
               
                     (6)
                  
                  
                     Spojené kráľovstvo 19. októbra 2019 predložilo žiadosť o predĺženie lehoty stanovenej v článku 50 ods. 3 Zmluvy o EÚ do 31. januára 2020. V liste z 28. októbra 2019 sa Spojenému kráľovstvu na odsúhlasenie zaslal návrh znenia rozhodnutia Európskej rady, ktorým sa predlžuje uvedená lehota do žiadaného dátumu. V liste z 28. októbra 2019 Spojené kráľovstvo v súlade s článkom 50 ods. 3 Zmluvy o EÚ vyjadrilo súhlas tak s predĺžením lehoty, ako aj so znením návrhu rozhodnutia Európskej rady. Európska rada prijala uvedené rozhodnutie (4)29. októbra 2019.
                  
               
                     (7)
                  
                  
                     Spojené kráľovstvo svojím súhlasom s rozhodnutím (EÚ) 2019/1810 potvrdilo svoj záväzok postupovať počas tohto predĺženého obdobia konštruktívne a zodpovedne v súlade s povinnosťou lojálnej spolupráce. Taktiež súhlasilo, že nemožno dovoliť, aby toto predĺženie narušilo riadne fungovanie Únie a jej inštitúcií. Napokon, keďže v dôsledku predĺženia lehoty Spojené kráľovstvo v súlade s článkom 50 Zmluvy o EÚ zostáva členským štátom s plnými právami a povinnosťami až do dátumu vystúpenia, Spojené kráľovstvo súhlasilo, že to zahŕňa aj povinnosť navrhnúť kandidáta na vymenovanie za člena Komisie. Spojené kráľovstvo však kandidáta na komisára nenavrhlo.
                  
               
                     (8)
                  
                  
                     Zvolená predsedníčka Komisie 6. novembra 2019 požiadala Spojené kráľovstvo, aby navrhlo jednu alebo viac osôb, ktoré by na základe ich všeobecnej spôsobilosti, nezávislosti a európskej angažovanosti mali vhodné predpoklady na to, aby sa stali členom nasledujúcej Komisie. Spojené kráľovstvo na tento list neodpovedalo. Zvolená predsedníčka Komisie 12. novembra 2019 zaslala druhý list s rovnakou požiadavkou, pričom pripomenula povinnosti Spojeného kráľovstva vyplývajúce zo Zmluvy o EÚ a rozhodnutia (EÚ) 2019/1810. Spojené kráľovstvo odpovedalo 13. novembra 2019 na oba listy a upozornilo, že Spojené kráľovstvo sa vzhľadom na nadchádzajúce parlamentné voľby nenachádza v pozícii, aby mohlo navrhnúť kandidáta na funkciu komisára. Komisia začala 14. novembra 2019 voči Spojenému kráľovstvu konanie pre porušenie povinnosti navrhnúť kandidáta na komisára zaslaním formálnej výzvy Spojenému kráľovstvu v súlade s článkom 258 Zmluvy o fungovaní Európskej únie (ZFEÚ). Komisia v tomto liste pripomenula, že v súlade s ustálenou judikatúrou Súdneho dvora Európskej únie sa členský štát nemôže odvolávať na ustanovenia svojho vnútroštátneho právneho poriadku, aby tým odôvodnil nesplnenie povinností podľa práva Únie. Orgány Spojeného kráľovstva mali v lehote do 22. novembra 2019 predložiť svoje pripomienky k uvedenej formálnej výzve.
                  
               
                     (9)
                  
                  
                     Európska rada berie na vedomie, že napriek tomu, že povinnosti podľa práva Únie boli pripomenuté v rozhodnutí (EÚ) 2019/1810 a Spojené kráľovstvo s nimi výslovne súhlasilo, žiadneho kandidáta na člena Komisie nenavrhlo. Táto skutočnosť nemôže narušiť riadne fungovanie Únie a jej inštitúcií a nemôže tak predstavovať prekážku vymenovania nasledujúcej Komisie, aby táto mohla čo najskôr začať s vykonávaním všetkých svojich právomocí podľa zmlúv. Európska rada konštatuje, že napriek tomu, že za členov Komisie sa vymenúva len 27 osôb, Komisia sa v súlade s rozhodnutím 2013/272/EÚ skladá z rovnakého počtu členov, ako je počet členských štátov. Konštatuje tiež, že po vymenovaní Komisie sa bude uplatňovať článok 246 druhý odsek ZFEÚ.
                  
               
                     (10)
                  
                  
                     Rada po spoločnej dohode so zvolenou predsedníčkou Komisie rozhodnutím (EÚ) 2019/1393 (5) prijala zoznam ďalších osôb, ktoré navrhuje vymenovať za členov Komisie. Rada po spoločnej dohode so zvolenou predsedníčkou Komisie rozhodnutím (EÚ) 2019/1949 (6), ktorým sa zrušuje a nahrádza rozhodnutie (EÚ) 2019/1393, prijala nový zoznam ďalších osôb, ktoré navrhuje vymenovať za členov Komisie.
                  
               
                     (11)
                  
                  
                     Európsky parlament hlasovaním 27. novembra 2019 schválil vymenovanie predsedníčky, vysokého predstaviteľa Únie pre zahraničné veci a bezpečnostnú politiku a ďalších členov Komisie ako celku.
                  
               
                     (12)
                  
                  
                     Komisia by sa preto mala vymenovať,
                  
               PRIJALA TOTO ROZHODNUTIE:
         
            Článok 1
            Na obdobie od 1. decembra 2019 do 31. októbra 2024 sa týmto za členov Európskej komisie vymenúvajú:
            
                        —
                     
                     
                        za predsedníčku:
                        pani Ursula VON DER LEYEN
                     
                  
                        —
                     
                     
                        za člena a podpredsedu v súlade s článkom 18 ods. 4 Zmluvy o EÚ:
                        pán Josep BORRELL FONTELLES, vysoký predstaviteľ Únie pre zahraničné veci a bezpečnostnú politiku
                     
                  
                        —
                     
                     
                        za členov:
                        pán Thierry BRETON
                        pani Helena DALLI
                        pán Valdis DOMBROVSKIS
                        pani Elisa FERREIRA
                        pani Mariya GABRIEL
                        pán Paolo GENTILONI
                        pán Johannes HAHN
                        pán Phil HOGAN
                        pani Ylva JOHANSSON
                        pani Věra JOUROVÁ
                        pani Stella KYRIAKIDES
                        pán Janez LENARČIČ
                        pán Didier REYNDERS
                        pán Margaritis SCHINAS
                        pán Nicolas SCHMIT
                        pán Maroš ŠEFČOVIČ
                        pani Kadri SIMSON
                        pán Virginijus SINKEVIČIUS
                        pani Dubravka ŠUICA
                        pán Frans TIMMERMANS
                        pani Jutta URPILAINEN
                        pani Adina VĂLEAN
                        pán Olivér VÁRHELYI
                        pani Margrethe VESTAGER
                        pán Janusz WOJCIECHOWSKI.
                     
                  
         
            Článok 2
            Toto rozhodnutie nadobúda účinnosť 1. decembra 2019.
         
         
            Článok 3
            Toto rozhodnutie sa uverejní v Úradnom vestníku Európskej únie.
         
         
            V Bruseli 28. novembra 2019
            
               
                  Za Európsku radu
               
               
                  predseda
               
               D. TUSK
            
         
         
            (1)  Rozhodnutie Európskej rady 2014/749/EÚ z 23. októbra 2014, ktorým sa vymenúva Európska komisia (Ú. v. EÚ L 311, 31.10.2014, s. 36).
         
            (2)  Rozhodnutie Európskej rady 2013/272/EÚ z 22. mája 2013 o počte členov Európskej komisie (Ú. v. EÚ L 165, 18.6.2013, s. 98).
         
            (3)  Rozhodnutie Európskej rady (EÚ) 2019/1330 z 5. augusta 2019, ktorým sa vymenúva vysoký predstaviteľ Únie pre zahraničné veci a bezpečnostnú politiku (Ú. v. EÚ L 207, 7.8.2019, s. 36).
         
            (4)  Rozhodnutie Európskej rady (EÚ) 2019/1810 prijaté po dohode so Spojeným kráľovstvom z 29. októbra 2019, ktorým sa predlžuje lehota podľa článku 50 ods. 3 Zmluvy o EÚ (Ú. v. EÚ L 278 I, 30.10.2019, s. 1).
         
            (5)  Rozhodnutie Rady (EÚ) 2019/1393, prijaté po vzájomnej dohode so zvolenou predsedníčkou Komisie z 10. septembra 2019, ktorým sa prijíma zoznam ďalších osôb, ktoré Rada navrhuje na vymenovanie za členov Komisie (Ú. v. EÚ L 233 I, 10.9.2019, s. 1).
         
            (6)  Rozhodnutie Rady (EÚ) 2019/1949 prijaté po spoločnej dohode so zvolenou predsedníčkou Komisie z 25. novembra 2019, ktorým sa prijíma zoznam ďalších osôb navrhnutých Radou na vymenovanie za členov Komisie a ktorým sa zrušuje a nahrádza rozhodnutie (EÚ) 2019/1393 (Ú. v. EÚ L 304, 26.11.2019, s. 16).